Uz čestitke svjetskih čelnika Obami i podsjećanje na međunarodne izazove
Prva mjera novog američkog predsjednika bila je uredba kojom se svim agencijama savezne vlade nalaže da zaustave usvajanje novih propis
U Bijelu kuću stižu čestitke svjetskih čelnika Baracku Obami na njegovoj inauguraciji, ali i podsjećanja na međunarodne izazove s kojima se mora suočiti. Egipatski predsjednik Hosni Mubarak pozvao je Obamu da krizu na Srednjem istoku učini svojim prioritetom. Iranski ministar vanjskih poslova izjavio je da bi predsjednik Obama trebao promijeniti američku politiku na Srednjem istoku kako bi se poboljšala percepcija Amerike u regiji. Obama je dobio i čestitke niza europskih čelnika uključujući Papu koji je rekao da se moli bogu da Obami udjeli nepogrešivu mudrost i snagu. Anketa BBC-a kojom je bilo obuhvaćeno 17 tisuća ljudi u 17 zemalja pokazuje da su ljudi diljem svijeta optimistični po pitanju predsjedničkog mandata Baracka Obame. Dvije trećine anketiranih vjeruje da će Obama poboljšati odnose Sjedinjenih Država i ostatka svijeta. Inače, prva mjera novog američkog predsjednika bila je uredba kojom se svim agencijama savezne vlade nalaže da zaustave usvajanje novih propisa kako bi ih njegova administracija mogla razmotriti prije negoli se počnu primjenjivati. Barack Obama je izdao i uredbu kojom se na 120 dana obustavljaju suđenja osumnjičenicima za terorizam koji se nalaze zatvoreni u vojnoj bazi Guantanamo na Kubi. Na ovaj način nova administracija želi dobiti vrijeme za razmatranje pojedinačnih slučajeva kao i čitavog sustava vojnih tribunala. Uredbom je obuhvaćen 21 sudski proces uključujući i procese petorici muškaraca optuženih da su sudjelovali u organiziranju terorističkih napada na Sjedinjene Države u rujnu 2001. godine.